**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.05.2018, ora 08.00 – 07.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.05.2018, ora 07.00**

**RÂURI**

**Debitele au fost, în general, staționare**, exceptând cursul superior și mijlociu al Prutului, unde au fost în uşoară scădere.

Scurgeri importante pe versanţi, torenţi, pâraie şi creşteri rapide de niveluri şi debite s-au înregistrat pe unele râuri mici din bazinele hidrografice Caraș, Nera, bazinele superioare ale Crișului Negru, Mureșului, Târnavelor, Timișului, Argeșului, unii afluenți ai Oltului mijlociu și inferior, afluenții de stânga ai Someșului mijlociu și zonele de deal şi de munte din vestul și centrul țării, ca urmare a precipitaţiilor căzute în interval sub formă de aversă, izolat mai însemnate cantitativ.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Lăpuş, Iara, Târnava Mare, Timiş, Suceava, Putna, Rm. Sărat, Bârlad şi pe afluenții Crișului Negru, Buzăului, Trotuşului și Prutului.

În interval a fost emisă o **ATENŢIONARE HIDROLOGICĂ** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi relativ staționare**, exceptând râurile din bazinele superioare ale Timișului, Bârzavei, Carașului, Nerei, Cernei, Jiului, unde vor fi în creștere, ca urmare a precipitațiilor prevăzute, și râul Prut, unde vor fi în scădere.

Sunt posibile scurgeri importante pe versanţi, torenţi, pâraie şi creşteri rapide de niveluri şi debite pe unele râuri mici din Banat, Oltenia, vestul Munteniei și zonele de deal şi de munte, cauzate de precipitaţiile prevăzute sub formă de aversă, izolat mai însemnate cantitativ.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 06 – 07.05.2018 a fost staționar, având valoarea de 6100 m3/s, sub media multianuală a lunii mai (7250 m3/s)**.

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi staţionar (6100 m3/s).**

În aval de Porţile de Fier debitele vor fi în scădere.

***Se situează în faza I de apărare următoarele sectoare de dig:***

- Crişan, Gorgova, T. Vladimirescu, Sf. Gheorghe, Ciulineţ-Isaccea, dig loc. Chilia Veche - jud. Tulcea;

- Bădălan – jud. Galați;

- Călmățui-Gropeni-Chiscani comp. III, Municipiu şi Filipoiu, Lungulețu şi Gemenele din I.M.B -jud. Brăila.

***Se situează în faza a II-a de apărare următoarele sectoare de dig:***

- R3, R4, dig loc. Nufăru-Victoria – jud. Tulcea

**2.** **Situaţia meteorologică în intervalul 06.05.2018, ora 09.00 – 07.05.2018, ora 06.00**

**ÎN ŢARĂ**

Valorile termice diurne, în marea lor majoritate mai scăzute decât în intervalul precedent, au caracterizat, în continuare, o vreme deosebit de caldă. Temperaturile maxime s-au încadrat între 21 de grade la Rădăuţi şi Târgu Neamţ şi 32 de grade la Ploieşti. Manifestări specifice instabilităţii atmosferice, respectiv înnorări accentuate, ploi sub formă de aversă ce au avut şi caracter torenţial şi descărcări electrice, au fost - pe parcursul zilei, cu precădere începând din orele amiezii, în zona Carpaţilor Meridionali şi a Carpaţilor Occidentali, în Banat, cea mai mare parte a Transilvaniei, vestul Munteniei, local în Oltenia şi izolat în Crişana, nordul Moldovei şi în Maramureş, iar noaptea - pe arii restrânse în sud-vest, sud şi centru. Pe spaţii mici, cantităţile de apă au depăşit 25 l/mp, până la 70 l/mp în sudul Banatului (la Oraviţa), 34 l/mp în zona Munţilor Apuseni (la Stâna de Vale), 26 l/mp în nord-vestul Munteniei (Bahna Rusului - judeţul Argeş) şi 26 l/mp în vestul Olteniei (Cujmir - judeţul Mehedinţi). A căzut grindină, punctiform, pe raza judeţelor Caraş Severin, Mehedinţi, Hunedoara, Argeş, Covasna şi Harghita şi la munte (Vf. Vlădeasa, Semenic şi Vf. Țarcu). Vântul a suflat slab şi moderat cu intensificări temporare, în regiunile estice şi centrale, pe crestele montane, dar de scurtă durată şi în timpul averselor cu rafale, în general, de până la 55-65 km/h. Trecător, în zona localităţii Turnu Măgurele, intensificările de vânt au luat aspect de vijelie. La ora 06.00, temperatura aerului avea valori cuprinse între 5 grade la Topliţa şi 20 de grade la Gura Portiţei şi Constanţa.

***Observaţie:*** *începand de ieri, de la ora 06.00, au fost în vigoare 51 de mesaje de atenţionare / avertizare privind fenomene meteorologice periculoase imediate.*

**LA BUCUREŞTI**

Vremea a fost deosebit de caldă şi predominant frumoasă cu cerul variabil, mai mult senin în prima parte a zilei şi în a doua parte a nopţii. Vântul a suflat slab şi moderat, trecător cu unele intensificări. Temperatura maximă a fost de 29 de grade la staţia meteo Băneasa, 30 de grade la Afumaţi şi 31 de grade la Filaret. La ora 06.00, se înregistrau 11 grade la Băneasa, 16 grade la Afumaţi şi 17 grade la Filaret.

**3. Prognoza meteorologică în intervalul 07.05.2018, ora 09.00 – 08.05.2018, ora 09.00**

**ÎN ŢARĂ**

Vremea va fi caldă, dar şi, în general, instabilă îndeosebi în sud-vestul teritoriului. Cerul va fi variabil, cu înnorări temporar accentuate, averse şi descărcări electrice, în Oltenia, vestul Munteniei, local în Banat şi în zonele de munte, iar seara şi noaptea şi în Moldova. În celelalte regiuni, manifestările asociate instabilităţii atmosferice, vor fi pe arii mai restrânse, în special, în timpul după-amiezii. Izolat va cădea grindină, iar cantităţile de apă vor depăşi 20 l/mp. Vântul va avea unele intensificări în estul şi sud-estul ţării, dar de scurtă durată şi în timpul ploilor, posibil şi cu aspect de vijelie. Temperaturile maxime vor fi cuprinse între 20 şi 28 de grade, iar cele minime, în general, între 5 şi 17 grade.

**LA BUCUREŞTI**

Vremea va fi caldă, dar şi uşor instabilă. Cerul va fi variabil, cu înnorări temporar accentuate după-amiaza şi seara, când vor fi condiţii pentru averse şi descărcări electrice. Vântul va sufla slab şi moderat. Temperatura maximă va fi de 26...27 de grade, iar cea minimă de 12...14 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 05.05.2018-06.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE